b'\n_START_ARTICLE_\nComuna Balta Doamnei, Prahova\n_START_SECTION_\nEtimologie\n_START_PARAGRAPH_\nDenumirea localit\xc4\x83\xc8\x9bii provine de la doamna lui Matei Basarab, \xc3\xaen urma luptelor acestuia cu domnitorul Moldovei, Vasile Lupu, de pe apa Neni\xc8\x99orului. Doamna Elina avea aici b\xc4\x83l\xc8\x9bi \xc8\x99i hele\xc8\x99teie cu pe\xc8\x99te, localitatea numindu-se ini\xc8\x9bial Curcubeu Doamnei. Marele Dic\xc8\x9bionar Geografic al Rom\xc3\xaeniei consemneaz\xc4\x83 \xc3\xaens\xc4\x83 alt\xc4\x83 origine, \xc3\xaen leg\xc4\x83tur\xc4\x83 cu doamna Stanca, so\xc8\x9bia lui Mihai Viteazul, care \xc8\x99i ea ar fi fost proprietar\xc4\x83 a mo\xc8\x99iei.\n_START_SECTION_\nA\xc8\x99ezare\n_START_PARAGRAPH_\nComuna Balta Doamnei se afl\xc4\x83 \xc3\xaen extremitatea sudic\xc4\x83 a jude\xc8\x9bului, la limita cu jude\xc8\x9bul Ilfov, pe malul st\xc3\xa2ng al r\xc3\xa2ului Ialomi\xc8\x9ba. Este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ100B, care o leag\xc4\x83 spre vest de Gorgota (unde se intersecteaz\xc4\x83 cu DN1), \xc8\x99i spre est de Gherghi\xc8\x9ba, Dr\xc4\x83g\xc4\x83ne\xc8\x99ti (unde se intersecteaz\xc4\x83 cu DN1D) \xc8\x99i Fulga._NEWLINE_Se \xc3\xaenvecineaz\xc4\x83 la est cu comuna Gherghi\xc8\x9ba, la nord cu comuna Olari, la vest cu satul Potigrafu, iar la sud cu Sili\xc8\x99tea Snagovului.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Balta Doamnei se ridic\xc4\x83 la 2873 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.768\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,02%). Pentru 2,98% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,32%), cu o minoritate de cre\xc8\x99tini dup\xc4\x83 evanghelie (1,09%). Pentru 2,98% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\n\xc3\x8en anul 1889 comuna Balta Doamnei este oferit\xc4\x83 regelui Carol I, fiind una dintre cele 12 domenii ale Coroanei._NEWLINE_La sf\xc3\xa2r\xc8\x99itul secolului al XIX-lea, principalul proprietar era Administra\xc8\x9bia Domeniilor Coroanei, care a \xc3\xaenfiin\xc8\x9bat \xc3\xaen comun\xc4\x83 o biseric\xc4\x83 \xc8\x99i o \xc8\x99coal\xc4\x83 frecventat\xc4\x83 \xc3\xaen anul \xc8\x99colar 1892\xe2\x80\x931893 de 43 din cei 151 de copii de v\xc3\xa2rst\xc4\x83 \xc8\x99colar\xc4\x83 din comun\xc4\x83. Pe atunci comuna avea 1273 de locuitori \xc8\x99i era format\xc4\x83 din satele Balta Doamnei, Curcubeul \xc8\x99i Lacul-Turcului, fiind m\xc4\x83rginit\xc4\x83 de r\xc3\xa2urile Prahova \xc8\x99i Ialomi\xc8\x9ba. Tot atunci, satul B\xc3\xa2ra, cu 456 de locuitori, f\xc4\x83cea parte din comuna Lipia-Bojdani, plasa Znagovul, din jude\xc8\x9bul Ilfov._NEWLINE_Anuarul Socec din 1925 consemneaz\xc4\x83 comuna \xc3\xaen aceea\xc8\x99i componen\xc8\x9b\xc4\x83, \xc3\xaen plasa C\xc3\xa2mpul a aceluia\xc8\x99i jude\xc8\x9b, \xc8\x99i cu o popula\xc8\x9bie de 2107 locuitori. \xc3\x8en 1931, comunei i-a fost arondat \xc8\x99i satul B\xc3\xa2ra, anterior \xc3\xaen comuna Lipia-Bojdani jude\xc8\x9bul Ilfov._NEWLINE_\xc3\x8en 1950, comuna a fost trecut\xc4\x83 \xc3\xaen subordinea raionului Ploie\xc8\x99ti, din regiunea Prahova \xc8\x99i apoi regiunea Ploie\xc8\x99ti. \xc3\x8en 1968, comuna Balta Doamnei a revenit la jude\xc8\x9bul Prahova, re\xc3\xaenfiin\xc8\x9bat.\n_START_SECTION_\nMonumente istorice\n_START_PARAGRAPH_\n\xc3\x8en comuna Balta Doamnei se afl\xc4\x83 biserica de lemn \xe2\x80\x9eSfin\xc8\x9bii Trei Ierarhi\xe2\x80\x9d (secolele al XVII-lea\xe2\x80\x93al XVIII-lea), monument istoric de arhitectur\xc4\x83 de interes na\xc8\x9bional._NEWLINE_\xc3\x8en rest, alte dou\xc4\x83 obiective din comun\xc4\x83 sunt incluse \xc3\xaen lista monumentelor istorice din jude\xc8\x9bul Prahova ca monumente de interes local: situl arheologic de la Lacu Turcului, ce cuprinde a\xc8\x99ez\xc4\x83ri din neolitic \xc8\x99i din secolele al V-lea\xe2\x80\x93al VII-lea e.n.; \xc8\x99i casa Niculina Manolache (sf\xc3\xa2r\xc8\x99itul secolului al XIX-lea) din satul Curcubeu.'